Venerabilibus in Christo fratribus Religiosis viris Guidoni Ecclesiæ Reomaensis diuina permissione Abbati,  eiusdem loci Conuentui, Frater Letericus diuina permissione sancti Petri de Cella dictus Abbas,  eiusdem loci Conuentus Trecensis, Salutem  sinceram in Domino charitatem. Noueritis quòd ad petitionem charissimi nostri Guidonis Ecclesiæ Reomaensis Abbatis,  quorundam fratrum Ecclesiæ prædictæ in nomine Domini nostri Iesu Christi vnanimi assensu talem contraximus vobiscum societatem. Si Domnus Abbas Reomaensis ad nos venerit,  Capitulum tenere voluerit, ei licebit,  quæcunque ibi tractanda sunt disponere,  fratres de quacunque sententia absoluere poterit. Similiter nostræ Ecclesiæ Abbati in Ecclesia Reomaensi idem si voluerit, facere licebit. Item, si aliquis Monachus vester, excepto furto, discordatus ab Abbate  Capitulo vestro, ad nos venerit, quoad vsque reconciliatus fuerit, eum retinebimus,  ei necessaria prouidebimus:  vos similiter de nostro facietis. Si autem breuis defuncti ante Capitulum venerit Commendatio, Vigiliæ  Missa matutinalis, ac si præsens esset corpus, pro eo celebrabitur. Breues in Capitulo legentur, post Capitulum omnes campanæ pulsabuntur, generale fiet officium. Si autem post Capitulum quacunque hora venerit vsque ad collationem statim Vigiliæ cantabuntur, cætera vsque in crastinum differentur. In Conuentu septem Vigiliæ  septem Missæ fient, inter fratres tricenarius Missarum diuidetur, pro eo triginta diebus in Refectorio præbenda dabitur, vnusquisque Sacerdotum Missam vnam, vnusquisque Diaconorum, Subdiaconorum, Acolythorum Psalterium vnum, Conuersi centum Miserere mei Deus, vel totidem Pater noster dicent. In Calendario nomen defuncti scribetur,  anniuersarium quasi pro nostro professo celebrabitur. In Anniuersariis Abbatum magnæ Vigiliæ fient. Ad hanc societatem confirmandam  retinendam festiuitas sancti Ioannis Reomaensis hominis Dei in duodecim Lectionibes celebrabitur apud nos,  festiuitas S. Frodoberti apud vos in duodecim Lectionibus similiter. In cuius rei testimonium  memoriam præsentes litteras sigillorum nostrorum munimine fecimus roborari. Anno gratiæ millesimo ducentesimo tricesimo sexto, mense Februario.